Onsdag var der debat på Støvring Gymnasium, hvor 13 partier var repræsenteret til valgdebat.

13 politikere fra 13 forskellige partier var onsdag mødt op på Støvring Gymnasium, hvor der var valgdebat. 250 førstegangsvælgere sad på tilskuerpladserne, og for politikerne var der meget at vinde. Inden debatten var der nemlig tvivl blandt de unge. - Jeg er ret lost må sige lige nu, jeg har ikke rigtig nogen idé om, hvad jeg vil stemme, siger Sille Bjørnbak fra 3.D. - Jeg har nogle partier, som jeg ligger cirka og vil hen til. Så det kan jo være, at hvis der er nogle af de partier, der går imod min mening, så rykker jeg måske til et af de andre partier, siger Rune Hansen, der går i 2.B. Kan rykke holdninger To af dagens kandidater var Marie Bjerre fra Venstre og Flemming Møller Mortensen fra Socialdemokratiet. De så frem til et møde, hvor der kunne rykkes flere meninger end normalt. - Jeg skal passe på med at sige, at det her er det vigtigste vælgermøde, men det er det. Det er nu, jeg skal være med til at gøre, at unge mennesker får en interesse for politik, siger Flemming Møller Mortensen (A). - Jeg tror faktisk, at det er på et gymnasium, at man kan rykke allermest, for der sidder rigtig mange førstegangsvælgere, så der er ikke nogen vaner indlejret, siger Marie Bjerre (V). Særlige emner er afgørende For de to gymnasieelever Rune og Sille var der to områder, som var vigtigere end alt andet ved valgdebatten. - Inflation for det første, men også at jeg lever i et land, hvor jeg kan se en fremtid, og jeg ikke ser, at det land går fuldstændig sammen hverken på grund af økonomi eller på grund af klimakrise, siger Rune Hansen. - Det er jo klimaet, der er vigtigst for mig. Jeg er også en del af miljøudvalget her på skolen, så det er helt klart vigtigst for mig, lyder det fra Sille Bjørnbak. Da valgdebatten med de 13 kandidater var overstået, var det to elever, som begge var blevet klogere. Men hvem, der ender med at få valgkrydset, er endnu uvist. - Jeg er blevet rykket lidt, for der var nogle partier, som gik mod min holdning, så jeg er blevet rykket lidt, lyder det fra Rune Hansen. - Jeg er blevet rykket meget, for jeg har da nu nogle kandidater i hoved, som jeg kunne være fristet af at stemme på, og jeg havde ikke nogen før, siger Sille Bjørnbak.